АҞӘА, абҵара 9 — Sputnik, Амра Амҷԥҳа. Гәдоуҭа ақалақь Тарнаа имҩаҟны инхоз Дмитри Озган 13 хы илан ҳәа ҳкорреспондент илзеиҭеиҳәеит аусҭҵааҩ Инар Амҷба.
Иара иажәақәа рыла ахҭыс ахьыҟалаз аҭыԥ аҿы имҩаԥгаз агәаҭарақәа рыла ишьақәыргылоуп ахысрақәа шымҩаԥгаз абџьар хкқәа хԥа рыла: автомат, атапанчақәа "ТТ"; "Макаров".
"Аӡбра-баллистикатә експертиза еиҳа инарҭбааны ашьақәырӷәӷәарақәа ҳнаҭараны иҟоуп", — иҳәеит иара.
Дмитри Озган, 1977 шықәса рзы ииз, иҩныҟа машьынала даннеиуаз, изыԥшыз ауаа ахымца аадыртит.
"Макьана зегьы рырзара ҟалом, аха ашаҳаҭцәа аус рыцура ҳаҿуп. Ҳзызхәыцша рацәоуп", — иҳәеит апрокурор.
Инар Амҷба мап ацәикит Дмитри Озган инапы злакыз алацәажәара, апрокурор ишьу ауаҩы ихцәажәара азин имам ҳәа азгәаҭаны.
Ахҭыс аганахь ала ашьаус хацыркуп.